በኮሮና ቫይረስ የተያዙ ሰዎች ቁጥር 140 ደረሰ
አዲስ አበባ፦ በኢትዮጵያ በኮሮና ቫይረስ የተያዙ ሰዎች ቁጥር አንድ መቶ አርባ (140) መድረሱን የጤና ሚኒስቴር አስታወቀ። 
ሚኒስቴሩ ትናንት በድረገፁ ባወጣው መግለጫ
 እንዳስታወቀው፤ ባለፉት 24 ሰዓት ውስጥ በተደረገ 1 ሺህ 758 የላብራቶሪ ምርመራ አምስት (5) ተጨማሪ ሰዎች የኮሮና ቫይረስ እንደተገኘባቸው ተረጋግቷል። ይህም በአገሪቱ በቫይረሱ የተያዙ ሰዎችን ቁጥር ወደ አንድ መቶ አርባ (140) ከፍ አድርጎታል። 
ቫይረሱ እንዳለባቸው በምርመራ የተረጋገጠባቸው አምስቱም ወንዶች መሆናቸውን ሚኒስቴሩ የጠቀሰ ሲሆን፣ ከእነዚህ ውስጥ ሦስቱ ከፑንት ላንድ የተመለሱና በጂግጅጋ አስገዳጅ ለይቶ ማቆያ ውስጥ ያሉ፤ በበሽታው ከተያዘ ሰው ጋር ምንም ዓይነት ግንኙነት የሌላቸው መሆናቸውን ገልጿል። 
ከሁለቱ ውስጥ አንደኛው የባህርዳር ነዋሪ የሆነ የ17 ዓመት ታዳጊና በበሽታው ከተያዘ ሰው ጋር ግንኙነት
 የነበረው ሲሆን፣ ሌላኛው ደግሞ ከሲውዲን የተመለሰ ሲውዲናዊ በትውልድ ኢትዮጵያዊ የሆነ በአዲስ አበባ ከተማ አስገዳጅ ለይቶ ማቆያ ውስጥ ያለና በሽታው ካለበት ሰው ጋር ግንኙነት የሌለው የ19 ዓመት ወጣት መሆኑንም ሚኒስቴሩ አመልክቷል። 
የኮሮና ቫይረስ በኢትዮጵያ ከተከሰተ ወዲህ እስከአሁን ድረስ በአጠቃላይ 24 ሺህ 88 የላብራቶሪ ምርመራዎች እንደተደረጉ ከጤና ሚኒስቴር የወጡ መረጃዎች የሚያሳዩ ሲሆን፣ ባለፉት 24 ሰዓታት ውስጥ በተደረጉ 1 ሺህ 758 የላብራቶሪ ምርመራዎች 5 ሰዎች በቫይረሱ መያዛቸው ተረጋግጧል። 
እስከአሁን ባለው ሂደትም በቫይረሱ ተይዘው በለይቶ ህክምና ውስጥ ያሉ 60፣ በፅኑ ህክምና ውስጥ ያሉና አዲስ ያገገሙ 0፣ በአጠቃላይ ያገገሙ 75፣ በበሽታው ህይወታቸው ያለፈ 3፣ ወደአገራቸው የተመለሱ 2 መሆናቸውንና እስከአሁን በሀገሪቱ በበሽታው የተያዙ ሰዎች ቁጥርም 140 መድረሱ ታውቋል።
አዲስ ዘመን ሚያዝያ 27/2012
በጋዜጣውሪፖርተር